Diari Oficial de la Generalitat Valenciana


Sumari del DOGV 7973, del 06-02-2017 (2017/80)

Resolució de l'informe ambiental i territorial estratègic de l'estudi de detall de la parcel·la individual a la partida la Caleta número 12-A.
----------------------------------------------------------------------------------------------------------------------------------------------

### Dades del document

Número de DOGV
:   7973

Data del DOGV
:   06-02-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/80


Data del document
:   29-12-2016

Organisme emissor
:   Ajuntament de Calp

Tipus de document
:   Resolució

Descriptors 

:   * Calp
    * administració local
    * pla d'urbanisme

Resolució de l'informe ambiental i territorial estratègic de l'estudi de detall de la parcel·la individual a la partida la Caleta número 12-A. [2017/80]  
D'acord amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, es publica la resolució dictada per l'òrgan ambiental de l'Ajuntament de Calp, Ana María Sala Fernández, número 772473770, de data 22 desembre de 2016, relativa a l'informe ambiental i territorial estratègic de l'Estudi de detall i de integració paisatgística, formulat per la mercantil Casiano Tenza, SL, per a la parcel·la individual situada a la partida la Caleta número 12A.  
  
«Resolució d'informe ambiental i territorial estratègic.  
  
Expedient: 2015/EXPGEN/01034  
Títol: Estudi de detall. Parcel·la individual en partida la Caleta número 12-A.  
Interessat: Casiano Tenza, SL.  
Òrgan promotor: Ajuntament de Calp.  
Òrgan substantiu: Ajuntament de Calp.  
Localització: Calp (Alacant).  
  
A) Documentació aportada.  
En data 15 de gener de 2016 la mercantil Casiano Tenza, SL, presenta en aquest ajuntament el document Estudi de detall i d'integració paisatgística. Parcel·la individual en partida la Caleta núm.12-A, de Calp, junt amb el Document inicial estratègic per a donar inici a l'avaluació ambiental i territorial estratègica pel procediment simplificat.  
  
La documentació aportada, en format paper i digital, s'ajusta a allò que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
B) Planejament vigent.  
El planejament municipal vigent és el Pla general de Calp (homologació global del PG 1998), aprovat definitivament el 28 de juliol de 1998, per la Comissió Territorial d'Urbanisme d'Alacant. L'esmentat planejament va ser sotmès a avaluació ambiental (exp. 457/7840-UXG) i va obtenir declaració d'impacte ambiental.  
Li és aplicable la modificació puntual número D-3 del PGOU-98, relativa a la disminució de les reculades a límits en parcel·les afectades per la servitud de costes, aprovada definitivament pel Ple de l'Ajuntament de Calp, en sessió ordinària celebrada el 12 de gener de 2016.  
  
C) Objecte i justificació de l'estudi de detall.  
La parcel·la objecte d'aquest estudi de detall es troba afectada per la servitud de protecció de costes, no per la de trànsit, i queda, per tant, gran part de la parcel·la dins de la zona d'afecció. Com a conseqüència d'aquesta afecció i de l'aplicació de les reculades a límits obligatòries exigides pel PGOU-98 de Calp, resulta que la parcel·la no pot materialitzar els aprofitaments permesos. Es redacta aquest estudi de detall en aplicació de l'article 73.1, paràgraf 2n, i de l'article 22.5 de les normes urbanístiques del PGOU-98 de Calp, amb la finalitat de justificar la reducció de la reculada mínima de cinc a tres metres i poder materialitzar l'aprofitament permés.  
No s'altera la finalitat del sòl ni s'augmenta el seu aprofitament urbanístic, sinó que únicament es reordenen detalladament les superfícies i els volums.  
D) Característiques de l'estudi de detall.  
D'acord amb la documentació que forma part de l'expedient, l'àmbit territorial objecte de l'estudi de detall és l'illa conformada per les parcel·les amb número de policia 7A, 8A, 9A, 10A, 11A i 12A, de la zona del sector número 44, la Caleta, del sòl urbà consolidat de Calp, i és la parcel·la afectada per la servitud de protecció de costes la número 12A.  
  
En aplicació de l'article 73.1, paràgraf 2n, i de l'article 22.5 de les normes urbanístiques del PGOU-98 de Calp, es redacta l'estudi de detall objecte d'aquest informe, amb la finalitat de justificar la reducció de la reculada mínima de cinc a tres metres i poder materialitzar l'aprofitament permés a la parcel·la, amb la reordenació del volum dins de la parcel·la.  
  
Paràmetres urbanístics de la parcel·la:  
  
Paràmetre: PGOU-98 Estudi de detall  
Ocupació 25 % 25 %  
Edificabilitat 30 % + 3 % 30 % + 3 %  
Reculades a vials i límits 5 metres 3 metres  
Parcel·la mínima Parcel·la residual acollida a l'article 22.4.b de les NU  
  
  
L'únic paràmetre que modifica l'estudi de detall és la reculada a vials i límits, que passa de cinc a tres metres.  
E) Consultes.  
L'àmbit del present estudi de detall afecta les servituds de la vigent Llei de costes, per la qual cosa, en compliment de l'article 51.1 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, és procedent sotmetre a consulta i remetre la documentació presentada a la Direcció General de Sostenibilitat de la Costa i de la Mar.  
  
Administració pública consultada Consulta Informe  
Direcció General de Sostenibilitat de la Costa i de la Mar 11.02.2016 28.07.2016  
  
  
Tenint en consideració les característiques de la proposta, el reduït àmbit sobre el qual actua i l'emplaçament on es formula la proposta, no s'estima necessari efectuar cap consulta a altres administracions sectorials, ja que no presenten valors afectats per la seua legislació sectorial.  
  
F) Identificació i valoració de possibles efectes sobre el medi ambient.  
La identificació i valoració dels efectes que s'estima que puguen produir-se en el medi ambient derivats de l'aprovació de la modificació estudiada es fa d'acord amb l'article 46.3 LOTUP i atén els criteris de l'annex VIII de l'esmentada norma. Això permet a l'òrgan ambiental determinar el procediment d'avaluació ambiental estratègica ?ordinari o simplificat- a seguir.  
La interpretació dels esmentats criteris s'ha de realitzar d'acord a la Guia d'aplicació de la Llei 9/2006, de 28 d'abril, apartat 3.5, facilitada pel Ministeri d'Agricultura i Medi Ambient, tal com es recomana en la Guia d'avaluació ambiental per l'òrgan ambiental municipal publicada per la D.G. de Medi Natural i Avaluació Ambiental..  
La Direcció General de Sostenibilitat de la Costa i de la Mar, en el seu escrit rebut en data 28 de juliol de 2016, informa que:  
- D'acord amb l'article 31.2 de la Llei de costes, els usos que tinguen especials circumstàncies d'intensitat, perillositat o rendibilitat, així com els que requerisquen de l'execució d'obres o instal·lacions en el domini públic maritimoterrestre només poden emparar-se en l'existència de reserva, adscripció, autorització o concessió, i s'ha de tenir en compte que l'article 32 d'aquesta norma restringeix l'ocupació del domini públic maritimoterrestre a aquelles activitats o instal·lacions que, per la seua naturalesa, no puguen tenir una altra ubicació, i que estan expressament prohibides les utilitzacions esmentades en l'article 25.1 de la Llei 22/1988, de 28 de juliol, de costes, excepte les del seu apartat b), prèvia declaració d'utilitat pública pel Consell de Ministres, i l'abocament de runes utilitzables en rebliments, degudament autoritzats.  
  
- D'acord amb l'article 25 de la Llei de Costes, en servitud de protecció estan prohibits:  
a) Les edificacions destinades a residència o habitació.  
b) La construcció o modificació de vies de transport interurbanes i les d'intensitat de trànsit superior a la que es determina en el Reglament de costes, així com les de les seus àrees de servei.  
c) Les activitats que impliquen la destrucció de jaciments d'àrids naturals o no consolidats.  
d) L'estesa aèria de línies elèctriques d'alta tensió.  
e) L'abocament de residus sòlids, runes i aigües residuals sense depuració.  
f) La publicitat mitjançant cartells o tanques o per mitjans acústics o audiovisuals.  
Amb caràcter general, només es permeten en aquesta zona les obres, instal·lacions i activitats que, per la seua naturalesa, no puguen tenir una altra ubicació, com els establiments de cultiu marí o les salines marítimes, o aquells que presten serveis necessaris o convenients per a l'ús del DPMT, així com les instal·lacions esportives descobertes. En tot cas, l'execució de terraplens, desmunts o tala d'arbres ha de complir les condicions que es determinen en el Reglament general de costes per a garantir la protecció del DPMT.  
Els usos permesos en servitud de protecció estan subjectes a autorització atorgada per l'òrgan competent de la comunitat autònoma.  
  
- D'acord amb l'article 30 de la Llei de costes, l'ordenació territorial i urbanística sobre terrenys inclosos en una zona, l'amplària de la qual s'ha de determinar en els instruments corresponents i que ha de ser, com a mínim, de 500 metres a partir del límit interior de la ribera de la mar, ha de respectar les exigències de protecció del DPMT mitjançant els següents criteris:  
a) En trams amb platja i amb accés de trànsit rodat, s'han de preveure reserves de sòl per a aparcaments de vehicles en quantia suficient per a garantir l'estacionament fora de la zona de servitud de trànsit.  
  
b) Les construccions han d'adaptar-se a allò que estableix la legislació urbanística. S'ha d'evitar la formació de pantalles arquitectòniques o l'acumulació de volums, sense que, a aquests efectes, la densitat d'edificació puga ser superior a la mesura del sòl urbanitzable programat o apte per a urbanitzar en el terme municipal respectiu.  
D'altra banda, l'estudi de detall afecta una parcel·la de la franja litoral de Calp. En les normes urbanístiques del PGOU-98 de Calp, en l'article número 73.1, paràgraf 4t, s'indica el següent:  
«S'ha de valorar l'efecte acumulatiu sobre el paisatge del litoral de les successives actuacions que es tramiten, i analitzar la integració paisatgística i visual en el conjunt de la façana urbana de la qual forme part l'actuació. En tot cas, no s'admeten volumetries que distorsionen la silueta del paisatge litoral del municipi, ja que açò requeriria un instrument de planejament de modificació del pla vigent, l'àmbit d'estudi del qual seria major que el dels estudis de detall».  
Examinat el contingut de l'estudi de detall i de l'anàlisi de la seua integració en el paisatge urbà es pot concloure que la proposta conserva el caràcter del lloc, i millora les seues condicions d'ús i gaudi. L'edificació resultant queda integrada en el paisatge del seu entorn, i no hi incideix de manera significativa.   
G) Consideracions jurídiques.  
L'avaluació ambiental estratègica és l'instrument de prevenció, establert en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora en el dret intern espanyol, en l'àmbit de la Comunitat Valenciana, i atén la distribució de competències establides en l'article 148.1.3 CE, mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana. L'article 46 de l'esmentada llei estableix que són objecte d'avaluació ambiental i territorial estratègica ordinària determinats plans i programes, així com les seus modificacions, que s'adopten o aproven per una administració pública quan, dins d'altres supòsits, implique una modificació d'un pla general estructural i així ho determine l'òrgan ambiental i territorial, d'acord amb els criteris de l'annex VIII LOTUP.  
H) Proposta d'acord.  
Analitzada la proposta de l'Estudi de detall i d'integració paisatgística. Parcel·la individual a la partida la Caleta número 12-A. Calp, s'entén que l'esmentada actuació quedaria emmarcada en l'article 46.3 de la LOTUP per considerar que es tracta d'un instrument d'ordenació que afecta únicament i exclusivament a l'ordenació detallada del sòl urbà consolidat.  
Per això, segons estableix l'article 51.2.b de la LOTUP, d'acord amb els criteris de l'annex VIII de l'esmentada llei, i l'escassa incidència observada en els apartats anteriors, i sobre la base del principi de simplificació administrativa, s'estima que és suficient la tramitació de l'avaluació ambiental i territorial estratègica simplificada per a determinar que la modificació proposada no presenta efectes significatius sobre el medi ambient, sempre que s'atenguen els condicionants de la part resolutòria.  
D'acord amb tot allò que s'ha exposat, es proposa que l'òrgan ambiental i territorial adopte el següent acord:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de l'Estudi de detall i d'integració paisatgística. Parcel·la individual en partida la Caleta número 12-A, de Calp, d'acord amb els criteris de l'annex VIII de la LOTUP, per no tenir efectes significatius sobre el medi ambient, i continuar la tramitació d'acord amb a seua normativa sectorial.  
No obstant això, es realitza l'apreciació següent:  
- Aquest informe s'emet sense perjudici de la necessitat de la sol·licitud de l'informe previst en els articles 112 i 117 de la Llei 22/1988, de 28 de juliol, de costes, concordants del seu reglament.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li siguen propis si, una volta publicat en el Diari Oficial de la Generalitat Valenciana, no s'haguera procedit a l'aprovació de L'estudi de detall en el termini màxim de quatre anys des de la seua publicació. En tal cas, el promotor ha d'iniciar de nou el procediment d'avaluació ambiental i territorial estratègica simplificada de la proposta.  
Atés allò que disposa l'art. 51.7 de la Llei 5/2014, de 25 de juliol, de la Generalitat Valenciana, d'ordenació del territori, urbanisme i paisatge, de la Comunitat Valenciana, mitjançant del present es resol:  
  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de l'estudi de detall i d'integració paisatgística. Parcel·la individual en partida la Caleta número 12-A, de Calp, d'acord amb els criteris de l'annex VIII de la LOTUP, per no tenir efectes significatius sobre el medi ambient, i continuar la tramitació d'acord amb a seua normativa sectorial. Si bé es fa constar que aquesta resolució s'emet sense perjudici de la necessitat de la sol·licitud de l'informe previst als articles 112 i 117 de la Llei 22/1988, de 28 de juliol, de costes, i concordants del seu reglament.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li siguen propis si, una volta publicat en el Diari Oficial de la Generalitat Valenciana, no s'haguera procedit a l'aprovació de l'estudi de detall en el termini màxim de quatre anys des de la seua publicació. En tal cas, el promotor ha d'iniciar de nou el procediment d'avaluació ambiental i territorial estratègica simplificada de la proposta.»  
Es fa constar als interessats que contra la present resolució, per no ser un acte definitiu en via administrativa, no pot interposar-se cap recurs, la qual cosa no és inconvenient perquè puguen utilitzar-se els mitjans de defensa que en el seu dret estimen pertinents, la qual cosa es fa pública per a general coneixement i als efectes pertinents.  
  
Calp, 29 de desembre de 2016.- La regidora delegada de Protecció del Territori: Ana María Sala Fernández.